B. Bugár, podpredseda NR SR: (2002-06-21):
M. Ftáčnik, poslanec: Vážené kolegyne a kolegovia, medzi invektívami, na ktoré nebudem reagovať, lebo je to zbytočné, sa našli aj veľmi cenné myšlienky. Najmä pán poslanec Cuper, to som mimoriadne prekvapený, povedal veľmi podstatnú vec, ak sa nevyjadrí Akreditačná komisia, tak vy zriadite alebo parlament väčšinou hlasov zriadi vysokú školu a nebude môcť prijímať od septembra žiadnych študentov, pretože zákon o vysokých školách to zakazuje, zakazuje prijímať študentov na štúdium na odbory, ktoré nie sú akreditované. Preto je podstatné to vyjadrenie Akreditačnej komisie. Vzniká škola, štát ju bude platiť, ale nebude môcť študovať ani jediný študent, pretože to má a predpisuje to zákon dopredu. Preto je tá zákonná podmienka taká dôležitá, preto pán poslanec Cuper hovorí, že to nie je konštitutívne. Zákon to predpisuje dopredu, aby bolo jasné, či na tej škole môže alebo nemôže niekto študovať. Likvidácia bakalárskeho štúdia. Odporúčam pánovi poslancovi, aby si prečítal vysokoškolský zákon. Pani poslankyni Aibekovej chcem povedať, že má pravdu, že vo výbore sa hovorilo o tom, že sa bude uvažovať o vytvorení štátnej zdravotníckej školy. Ale ja som avizoval to, že poslanci nikdy nepredložili text, nediskutovali to vo vašom výbore ako gestorskom. Právne úpravy teda detailné úpravy, myšlienka tam zaznela, ale chýbala tam textácia. Tá sa zrodila vo štvrtok ráno a vo štvrtok poobede bola prijatá. Toto je absurdné, že ten text rozsiahly so všetkými úpravami nikto nevidel, ani len minister zdravotníctva, ani vy poslanci, ktorí ste sa k tomu vyjadrovali. Takže ja chcem povedať, že apelujem na predsedajúceho schôdze, aby rešpektoval zákon a predpoklady, ktoré sú potrebné na to, aby sme o veci mohli rozhodnúť. Myslím si, že návrh výboru pre vzdelanie, vedu, mládeže a šport, aby sme počkali na stanoviská, ktoré je potrebné mať, je jednoducho racionálny a ten by sme mali prijať. I. Presperín, podpredseda NR SR: Páni poslanci, panie poslankyne, prerušujem rokovanie o tomto bode programu, vzhľadom na to, že je 11.02 hodín. Budeme hlasovať o jednotlivých návrhoch zákonov, ktoré sme prerokovali, tak ako boli ohlásené, vrátane včerajšieho podvečera. Žiadam pánov poslancov a panie poslankyne, aby sa dostavili do rokovacej sály. Prosím predsedov poslaneckých klubov, aby zabezpečili účasť svojich poslancov. Páni poslanci, budeme hlasovať aj o troch zákonoch, ktoré vrátil pán prezident Slovenskej republiky. Žiadam vás teda, aby ste sa zúčastnili tohto hlasovania a prišli do rokovacej sály všetci, ktorí ste v budove Národnej rady Slovenskej republiky. Prosím pánov poslancov, panie poslankyne, aby prišli do rokovacej sály na hlasovanie o jednotlivých návrhoch zákonov, ktoré Národná rada prerokovala. Prosím ešte raz predsedov poslaneckých klubov, aby zabezpečili účasť svojich poslancov v rokovacej sále. Páni poslanci budeme sa prezentovať, nejdeme hlasovať. Prosím, keby ste sa prezentovali, zistíme účasť poslancov v rokovacej sále. Prezentujte sa. Prezentujeme a nehlasujme, prosím. (Ruch v sále.) Pán poslanec Halmeš, buď tak dobrý, prezentuj sa. (Hlasovanie.) 86 prítomných. Panie poslankyne, páni poslanci, pristúpime k hlasovaniu. Najskôr budeme hlasovať o včera prerokovaných návrhoch zákonov. Ako o prvom budeme hlasovať o vládnom návrhu zákona, ktorým sa mení a dopĺňa zákon Národnej rady Slovenskej republiky č. 312/1993 Z. z. o spotrebnej dani z tabaku a tabakových výrobkov v znení neskorších predpisov , ktorý ste mali ako tlač 1523. Spoločným spravodajcom bol pán poslanec Farkas. Prosím, pán spravodajca, aby ste sa ujali slova, a pýtam sa tiež, či môžeme pristúpiť k hlasovaniu. Podľa § 83 ods. 3 zákona o rokovacom poriadku najskôr budeme hlasovať o návrhoch zo spoločnej správy výborov. Prosím pána spravodajcu, aby hlasovanie takto uvádzal. Nech sa páči.